《吴兴署中同顾若溪司空徐龙湾太守赋雪中红梅次二公韵 其二》
明代·刘介龄

名园幽胜喜过从，梅雪佳辰雅会同。瑞霭纷披云锦树，明霞缭绕岁寒丛。

虚疑梦入桃源里，错忆诗题杏苑中。自是瑶台春富贵，玉人沉醉倚东风。

作者简介：刘介龄，字少修，别号鹤台。南海人。明世宗嘉靖三十八年（一五五九）进士。授长兴令，历官至苏州府同知，寻迁荆州府长史。归后灌园赋诗，恰然自得，所为诗文自成一家。明郭棐撰《粤大记》卷二○、清温汝能纂《粤东诗海》卷二九、清道光《广东通志》卷二八一等有传。